khistorydata/jeongjo-sjw-relations huggingface dataset:
정조 10년 · 목
敎曰。今聞武科回榜人徐挺文。以丙午武科丁未重試入格人。兩科回榜。俱在今明年云。事甚稀異。且聞履歷則曾經忠壯將。地閥則亦非寒微。況資至正憲。宜有別般軫念之擧。單付知事。使之謝恩。花牌宴需。依吳海淸例擧行。追榮今日政爲之事分付。
정조 10년 · 목
以申大升趙尙鎭閔台爀尹行元爲承旨。
정조 10년 · 목
敎曰。申飭之下。陞試不卽設行。揆以事體。萬萬未安。行大司成李秉模從重推考。使之限內擧行。
정조 10년 · 강
設推鞫。委官徐命善洪樂性李福源金熤。 判義禁趙㻐。 知義禁鄭民始趙時俊。同義禁尹蓍東。 承旨洪仁浩。 大司憲沈豊之。大司諫金光默。問事郎廳趙弘鎭曺允大成種仁洪義浩金啓洛沈晉賢李翼晉。 徐美修趙濟魯。刑房都事兪漢絅呂駿永。文書都事趙應鎭李學永。
정조 10년 · 목
敎曰。問郞中時帶春坊人許遞。○德夏供。甲山朴必賢。果是矣身妹未。而凡事無不相議云云。仁宅光秀泰守漢敬供。竝如前。昌順供。效忠有二子。往來三水。故矣身皆與知面。如或上京則受傳效忠之書於其家云云。昌京慶華載質效忠載垕供。竝如前。鞫廳議啓。德夏爲此獄之肯綮。如或徑斃。階梯便絕。恐不可一直嚴訊。敎曰。旣曰德夏爲最緊。而平問不得。嚴訊不得。若加救療。則能有盤覈之道乎。以今所見。較看獄情。設有德夏百輩。雖令救療十日。決無鉤得之理。所謂朴必賢。名雖在於凶書。與做出凶書之人有間。藉使捉來。不足爲肯綮。蓋此設獄首尾兩朔。一二日開坐。若將斯得。數十日發捕。便復停撤。初鞫已如此。再鞫又如此。至于今三鞫。證左昭著。根因綻露。而一段路逕。終未尋得。此等獄體。前所未聞。際此聞捕將請對之言。不可付之捕廳。 捕廳囚德夏之子弼謨。卽爲發遣都事。具格拿來。以待捕將出去。卽爲按問。鞫禹弼謨。弼謨供。庚子年間。順安南門外居韓哥名弼玄者。來留於三水李麟臣家。出示一册子曰。此册中所書人。皆吾徒黨。此書卽秘訣。而將有如此如此八字凶言之事云。矣身見其册中所錄姓名。則甲山金麟三李龍範金光珠金礪商等。而其外百餘人。不能盡記。龍範家中。有祝文一張。其辭意以爲人頭將軍李龍範告于皇天后土云云。因有罔測之凶言。 卽前八字所謂眞人。卽端川鄭哥。而其妻金女至稱二字凶言云云矣。龍範現捉於甲山。則座首金麟三。乃其同黨。故厥册則自下燒火。而甲山守宋廸中。初則摘發其祝文。將欲嚴治。末乃因金麟三輩行賂。便得無事矣。孫效忠則矣身果爲往來京鄕。爲傳書札。而洪達洙亦以曾謫三水之故。與之相親。上京則每留於其家。朱烱魯稱名人。亦與龍範輩切親。頻頻往來於三水矣。當初宋廸中之捉囚龍範也。 龍範之招。至稱眞人。鄭哥名曰乙龍。而廸中以受賂之故。初不究問。卽爲放送。此皆矣叔聖夏之所傳云云。 文穆供。甲山府册子被捉之人。果是李龍範。而其罪犯則殺牛行祀。名曰迎神將。而其言曰設行神祀。則當逢彌勒世界云矣。同黨所錄。多是三甲人。有形勢者。故數日被囚。旋卽蒙放云云。載垕供。李龍範被捉卽放之說。矣身亦聞之。而利城有一女子自稱彌勒聖人。龍範輩稱爲神師。屠牛以祭。及其被捉本府之後。該府使慮其葛藤。焚其册子。只爲決杖放送云云。鞫廳議啓。請端川鄭哥及其妻金女。順安韓弼玄。甲山李龍範金麟三。三水金光珠金礪商。甲山禹聖夏。 泗川定配罪人宋廸中。竝發捕。敎曰。鄭哥及李龍範。今方別遣宣傳官。與該帥臣相議捕來。 禹聖夏待弼謨更招。更當下敎。其餘北關諸漢及鄭哥之妻。亦令下去宣傳官捉囚營獄。宋廸中發遣府都事。罔夜捉來。而鞫廳發捕罪人。以京居人若在外方。則其家文書。一邊搜探。自是格例。 別刑房都事一人卽刻發遣搜來。韓弼玄名字。與捕招差殊。德夏及應問諸人處。一番更問後。卽爲議啓。觀此推案。弼謨問目。以渠父之知與不知推問者。殊乖獄體。語次聞尋其脈絡。猶不是異事。謄諸文案。作爲證左。大關後弊。此等處。卿等詳審。又敎曰。俄於議啓批答。欲爲下敎。而擬待文案矣。觀此供招。鄭哥事。極甚疑晦。況乙龍二字。不經甚矣。此不過凶徒譸張之騷屑也。昨年春。因設模捉。乙龍之跟捕。前錦伯沈豊之。以此一款。至於譴罷。鞫廳事體。尤何等嚴重。則豈可輕先發捕。不念屑越之嫌乎。然則竝與宋廸中發捕。差待德夏昌京及應問各人等供招之符合與否爲之。亦未晩。卿等須悉此意。斯速盤覈。此囚所供。猶多吞吐。更加窮覈。期於輸款以入。鞫廳議啓。宋廸中捧賂掩置之跡。昭不可誣。勿論乙龍之虛實。廸中則不可不窮覈。請依初下敎。卽爲發捕。允之。仍敎曰。撤漏不遠。待城門開。發送都事。
정조 10년 · 강
遣承旨詣 宗廟。 景慕宮。奉審摘奸。
정조 10년 · 강
以李敬一爲承旨。前望也。
정조 10년 · 강
乫軒權管申耆。嗭洞權管李勉兢。令該帥臣記過。
정조 10년 · 목
平安兵使李漢泰以乫軒權管申耆。嗭洞權管李勉兢到防啓。敎曰。凡於守令邊將到任狀本。差除日子。幷與到任日子枚報。自是格例。而今此兩權管。只報到防日子者。萬萬騱然。乫軒權管申耆。嗭洞權管李勉兢等。不可不嚴加懲治。所當決棍。而令該帥臣爲先記過。觀其治績勤慢。從後決處。奏御文字。何等莫重。嗭洞以直洞書之。儱侗甚矣。該帥臣推考。
정조 10년 · 강
特推平安監司鄭一祥。京畿監司徐有防。
정조 10년 · 목
平安監司鄭一祥以罪人金明甲到配啓。敎曰。昨年十一月。特敎發配者。今月念後。始爲到配。寧有如許紀綱。卿之不能論啓。事甚疏忽。推考。發配地方官。亦爲從重推考。○京畿監司徐有防以才行表著人追後登聞啓。敎曰。卿之莅任。殆近周歲。道內才行。何不預爲留意。有此頉啓乎。卿則推考。不多日內修啓。
정조 10년 · 강
命罪人洪松介。嚴刑發配。
정조 10년 · 목
平安監司鄭一祥以罪人洪松介發配啓。敎曰。以渠所犯。不可杖流而止。令配所道臣捉來。嚴刑發配。
정조 10년 · 강
有政。吏曹判書金魯鎭。 參議李集斗進。
정조 10년 · 목
以趙尙鎭李泰永爲承旨。趙濟魯爲兼弼善。金履鏞爲兼司書。李義綱爲交河郡守。 趙時偉爲吏曹參判。趙時偉李秉模新通也。○敎曰。均是情勢。而李泰永則擬入。金魯淳洪明浩則不爲擬入。未免斑駁。當該銓官推考。仍敎曰。情勢似然。 右副承旨李泰永許遞。 敎曰。鑄錢之役將始。以都監郞廳。徑擬外任望。當該銓官推考。
정조 10년 · 강
設推鞫。座※上※。
정조 10년 · 목
德夏供。甲山李龍範。向來被捉册子於本府。該倅始欲重治。末乃白放云云。載垕供。庚子辛丑年間。平壤居韓哥入來三水。以畵周易推數之術。留接於李尙蕃家云云。弼謨供。畵周易推數者。卽順安韓哥名弼玄者。而明是李龍範之黨云云。鞫廳議啓。 李龍範主事之說。諸招旣皆歸一。金獜三名字。屢出鞫招。禹聖夏又是傳說之堦梯。此三人竝請發捕。敎曰。諸囚之招。雖曰歸一於龍範。蓋其罪犯。與今番事稍異。而厥漢若不捉來。鞫獄將無拖過之道。第令捕廳秘關該閫捉來。不必下送京校。以前來該閫裨校處。成給秘關下送事。一體分付。今日鞫坐。當姑罷乎。當仍設乎。卿等量宜爲之。又敎曰。在囚中宋斗一雪銀同。招致刑曹郞官出給後。依他囚例。下典獄。姑爲嚴囚。以待結末。斗一及洪達洙各別嚴囚之意。郞官處分付。此與還送捕廳有異。設有可問之端。捉來對質。無所不可。此意令該府知悉。 文穆供。迎神將之祭。創自李龍範。而龍範所持册子中列錄姓名。不知其幾。而其中白光鉉白文起等。矣身詳記名字云云。 弼謨供。 韓弼玄曾經箕子殿參奉。且解醫術。而李龍範則受册於韓弼玄。金獜三又爲龍範之魁首。故恐其册子事發。自外燒火。仍又賂囑本官。竟至白放云云。載垕再供。甲山小場村人。以神將祭事被捉。而甲山府使見其所捉册子。慮其生事。各人等決棍三十後。册子則燒火。諸人則放送云云。泰守供如前。文穆再供。李龍範因册子事。見囚於本府。至被周牢之刑。滯囚數朔矣。該府使房妓之父曾經座首鄭福興者。受布十餘疋之賂。嗾囑府使。竟至無事蒙放。甲山兵房軍官朴大根。亦爲龍範輩。出力圖脫云云。慶華昌順供。李龍範册子被捉事。矣身等亦皆得聞云云。昌京供。朱烱魯稱名人。則其父善敏曾謫三水。故烱魯入來。方以捧債事。尙留三水。與龍範輩親密。決是龍範之同黨云云。鞫廳議啓。 朱烱魯名字。旣出昌京之招。故取考徒流案。則名姓偶同。而年甲相左。似無更覈之端。敎曰。 朱烱魯名出昨春鞫招。凶謀逆節。幾盡綻露。而特因抵賴。竟至漏網矣。今番又緊出弼謨之招。此獄堦梯。莫緊於烱魯。則査問與請捕間。更無一言皀白。而昨夜以後。便沒下落。且發配則在於昨春。配所則在於渭原。冬間捧債次。入往三水云云。事極訝惑。囚供中昨年云云。似指甲辰事。而亦不盤覈歸一。極涉疏虞。此一款。先爲究竟。似合獄體。未知卿等之意。或已及此否也。又敎曰。今番獄事端緖。則每自捕廳鉤出。及其移送鞫廳之後。窮覈姑舍。竝與已露者。而漸就沒捉。如是而一日二日。了當無期。將不免玩獄之歸。似此鞫體。曾所未聞。所謂被告諸漢則曰韓曰吳。居住則指東指西。乙龍彌勒之稱。無非騷屑中芻狗。今若一從囚供。隨供隨捕。致令緹騎織路。囊頭滿狴。獄情則未究。民心已先動。則末梢究竟。法當作何許貌樣。大抵近來賊謀。精神所注。專在於煽亂衆情四字。而潛售暗試。要待風吹草動之時而已。然而朝廷之所以應之者。無非藉寇齎糧之擧。予則以爲竊恐卿等謀國之失。反有浮於此獄之不善按閱。非獨謂今日卿等而然。謀國之體。似不當如是。卿等深諒此意也。錄來諸罪人。發捕雖曰時急。特一軍都目中鬼錄。更須區別玉石。稍待諸招歸一。更爲議啓。 甲山下去宣傳官。姑勿下送。就今在囚中。反覆鉤覈。期於斯得。發捕之如是難愼。亦非出於收殺之意。蓋念後來者又若前捉諸囚之無實。此意竝爲知悉可也。 德夏三供。矣身妹夫朴必賢。以凶書授矣身。故矣身傳給於柳哥。若問必賢。則可知委折。漢敬供如前。敎曰。姑罷與更推間。卿等量宜卽爲議啓。鞫廳議啓。囚供如前。端緖未得。論以獄情。惟當連訊。敎曰。明日以後連値齋日。無以開坐。今夜內。如未査得端緖。勢將姑罷。如以姑罷爲定。則諸囚中若有徑斃。證援路絕。則未知何以處之乎。竝與此一款。更卽爛商議啓。近日獄事。宣傳官輩。亦以玩愒爲主。一番往來。動費數頃。今番又復遲滯。分付兵曹。嚴棍汰去。議啓正書。亦必遲滯而然。亦爲嚴飭。鞫廳議啓。雖値齋日。推鞫或有因特敎擧行之例。敎曰。然則姑待罪人拿來間停止。○敎曰。名之曰推案。則事體何等嚴重。推案則泰守供招。而籤紙則仁宅姓名也。此雖偶失照管。可見不致意之一端。昨有飭敎。而問郞拿處。鞫廳尙此顧惜。此等問郞。喫盡犴狴若狀。然後庶可動念。當該問郞。爲先拿處。捧草供以入。更有漫忽之弊。問郞都事。鞫事收殺後捧供。委官知悉。○政院啓言。議政府錄事來言。左議政洪樂性。疏緩僨誤。罪戾層著。嚴敎之下。不敢晏然按鞫。逬出金吾門外。恭竢鈇銊之誅云。仍納命召。敎以。卿等按獄之失。在於欠量。今此疏緩云云。果何謂也。俄因議啓批旨。以隨告隨捕。緹騎四布。獄情則未究。民心先搖爲言。卿等之如是反說。殊未曉也。雖無此待命之擧。鞫事之乍行乍撤。已歸玩獄之嫌。況今齋日在明。出場與更覈間。不可踰此日。卿須安心勿待命。卽爲開坐事。遣史官傳諭。仍傳命召。又以判府事徐命善李福源金熤金吾門外胥命啓。敎以。時任大臣胥命批旨。已言之。安心勿待命事。遣史官傳諭。又以左議政洪樂性。判府事徐命善李福源金熤仍爲胥命啓。敎以勿待命事。遣史官傳諭。○敎曰。順安韓哥。多數發捕之擧。出於不得已。如是之際。必多橫罹之人。且聞已捉來人。遠近族屬。多有逮繫者。此外以韓爲姓者。亦有無端被囚者。該邑倅不知頭緖。有此劻勷。卽令捕廳以此傳敎。分付該邑。無論族黨及同姓人。囚禁人一倂放送。如是下敎之後。更有如前惹鬧之擧。此等守令。將焉用哉。從當別岐廉察。該守令。先令道臣捉致營門。從重決杖。卽其地定配。幷以此意嚴飭。措辭行會。
정조 10년 · 강
以朴祐源李亨元安聖彬柳誼徐龍輔爲承旨。前望也。
정조 10년 · 강
命未下直守令。不多日內辭朝。差使員上來守令。一兩日內辭朝。
정조 10년 · 강
雲觀奏日有左珥。
정조 10년 · 강
御春塘臺。行歲首犒饋。
정조 10년 · 목
具翼善冠袞龍袍。乘輿出賓陽門。由靑陽門。詣春塘臺。降輿陞座。閣臣承史侍衛諸臣及各領將賜饌。軍兵犒饋如例。由宜春門還內。
정조 10년 · 강
兩廟碑役監董堂郞以下。施賞有差。
정조 10년 · 목
御筆碑役所以 兩廟碑石已爲竪立啓。命 列朝御製御筆碑役監董堂上具善復趙㻐徐有隣李柱國徐有大。各大豹皮一令賜給。郞廳洪元燮具膺陞敍。已陞敍者準職。 肅廟朝御製御筆草圖書書寫官原任直提學鄭民始。  英廟朝御製御筆草圖書書寫官直提學朴祐源。原任直閣徐龍輔。  景慕宮睿製睿筆草圖書書寫官原任直閣徐鼎修。當宁御製御筆草圖書書寫官原任直閣鄭東浚。各鹿皮一令賜給。 各朝御製御筆摸寫監董閣臣徐浩修李崑秀。各虎皮一令賜給。摸寫官主簿曺允亨準職除授。閣屬官柳得恭朴齊家張世經李興潤。相當職調用。寫字官安福臣洪慶運加資。資窮人邊將除授。別看役鄭道弘尹東瑀邊將除授。看役牌將曹景休丁仁希文載奎嚴思賢加資。已加資者邊將除授。寫字官畵員計士員役工匠等。分等施賞。守直官員下隸。亦依判下施賞。捧傳旨。○又敎曰。看役將校軍兵。當以賞試射。從近試取。別單令各該營門修整。明日先爲啓下。
정조 10년 · 강
命懸頉總管許遞。
정조 10년 · 목
敎曰。懸頉總管許遞。與未差之代。明日政。以在京無故人差出。
정조 10년 · 강
命 寧陵享官趙翼鉉拿處。
정조 10년 · 목
京畿監司徐有防啓言。 寧陵正朝祭時謁者振威前縣令趙翼鉉。行到利川。身病猝重。無以進參。故以 本陵假官韓泰旭擧行。敎曰。莫重 陵享執事。有此中路稱病。差出假官之擧。雖未知病勢之何如。事極駭然。當該守令趙翼鉉拿處。今日則藏牌之限未過。待明朝捧傳旨。
정조 10년 · 강
命松都人金昌履等歲饌加給。
정조 10년 · 목
開城留守尹塾以老人歲饌題給啓。敎曰。其中年過百歲三人。元歲饌外加給。以示朝家尊年之意。
정조 10년 · 강
遣吏郞。諸執事淸齋與否摘奸。
정조 10년 · 강
命明日動駕時貢市堂上。率貢市人來待。
정조 10년 · 목
敎曰。明日動駕。卽爲民祈豐。爲民之擧。京外何異出宮時到鍾街。召見貢市人詢瘼。貢市堂上。率貢市人來待。又敎曰。明日鍾街旣命駐駕。禁衛營留陳。移陣於景福宮前路。
정조 10년 · 강
命御營大將代領訓局。
정조 10년 · 목
備邊司啓言。明日動駕時。訓鍊大將當領率軍兵扈駕。而大將具善復身病添重。勢難進參。敎以。御將代領。
정조 10년 · 강
命碑役所看役校卒別單。更爲修整以入。
정조 10년 · 목
三軍門啓以碑役所看役將校軍兵等姓名別單。敎以。此外使役之校卒。一體應試。別單更爲修整以入。
정조 10년 · 강
兩廟碑文印本。頒賜于大臣閣臣。
정조 10년 · 목
敎曰。 列朝御製御筆東南 廟碑文印本簇子二件 兩廟。一件 奉謨堂。一件 奎章閣。一件外 奎章閣。一件赤裳山城。一件太白山城。一件五臺山城。二件內入。屛風二件內入。帖册三件內入。一件西庫。一件摛文院。一件弘文館。一件春坊。摸寫監董閣臣徐浩修李崑秀。草圖書書寫閣臣鄭民始徐龍輔徐鼎修朴祐源鄭東浚。摸寫官曹允亨。閣屬官柳得恭朴齊家張世經李興潤。各頒一件。時任閣臣金鍾秀吳載純李秉模尹行任。各頒一件。奉朝賀金致仁。領府事金尙喆。領敦寧鄭存謙。判府事徐命善。左議政洪樂性。判府事李福源金熤。亦頒一件。
정조 10년 · 강
有政。吏曹判書金魯鎭。參判沈豊之。參議李集斗。兵曹判書徐有隣進。
정조 10년 · 목
敎曰。每歲歲初政命。蓋爲是也。侍從臣父年七十人加資。士夫女年九十人封爵。皆令今日政下批。○以趙弘鎭爲副應敎。鄭致淳爲修撰。成種仁爲副修撰。趙時俊爲右參贊。李命植爲分內局提調。安川君烓尹東晳爲都總管。
정조 10년 · 강
陞西原縣爲淸州牧使。瑞興縣爲府使。
정조 10년 · 목
吏曹啓言。西原瑞興。皆以大逆不道罪人胎生邑。去丁酉年降號矣。已準十年之限。西原縣陞爲淸州牧使。瑞興縣陞爲府使。而西原縣監李學源。瑞興縣監沈公猷。俱經州牧。請李學源陞爲淸州牧使。沈公猷陞爲瑞興府使。允之。
정조 10년 · 강
飭禁漕運諸道誅求之弊。
정조 10년 · 목
因戶曹漕轉事目。敎曰。漕轉事目之歲首頒降。雖是應行之常典。至於今年。作隊一款。特命置之。須於裝發轉運之時。凡係杜奸戢頑之方。另加惕念。以至瑣瑣不正名色。種種非理誅求。各該漕轉地方道臣。除尋常十分痛禁。如是申飭之後。一任守宰之襲謬承訛。復有如前犯科之弊。先自道伯首被不職之罪。此意幷爲措辭嚴飭行會。
정조 10년 · 강
掌令朴長卨上疏。賜批。
정조 10년 · 목
疏略曰。惟我殿下臨御以後。寅恭對越。靡或少間。是宜天心悅豫于上。天休孚應於下。而乃者薄蝕之異。輒出於月正元日。嗚呼。新年是丙午。元日亦丙午。干支旣屬文明之序。而又孚剛健之德也。此日而食。復圓於是午之正。則天之所以示警於是年是日。更新於是日是時者。必有以導殿下於文明剛健之域。寧不休哉。噫。天下事必欲一一就其事理會。則雖竭精費神。無益於制治致祥之道矣。必於大綱領急先務。着實用力。然後可以出治道而弭天災。所謂大綱領者有二。曰勤聖學以立治本。委賢相以責治效。所謂急先務者有六。曰法 祖宗以定治規。貽燕謨以固邦本。嚴懲討以靖世變。久任官以考庶績。敦學校以正士習。用人才以廣賢路。何謂勤聖學也。箕疇一篇之中。雖不言學之一字。會極歸極之工。莫非勤聖學之方也。燕閒獨豦之時。收斂精神。凝聚德性。虛明整齊。對越上帝。此亦學也。引接臣隣之際。討論治道。延訪人才。詢諮民瘼。進退賢愚。此亦學也。一日萬幾。酬酢不失其宜。割決皆當其理。此亦學也。殿下卽位以來。慨然有志於此學。復奎閣之古制。選瀛館之學士。又抄啓年少文學之士。頻御法殿。從容晉接。陳說訏謨。商確古今。六經諸子之微辭奧旨。間或垂質於諸臣。例皆超出人意之表。聖學之高明。固已卓冠百王。而近日經筵之視。一月之內。不過一數日而止。亦或廢却而不行。雖於侍講之間。隨例進講。不過儀文而已。伏願要之以專一悠久。不至於二三間斷焉。何謂任賢相也。今也鼎席之不備。已過一年。金甌之卜。尙且靳持。民憂國計。溢目艱虞。而矧玆新正之天變。安知不由於下無理陰陽之人而然哉。伏願亟擧枚卜之禮。誠以用之。委以任之。則紀綱成於上。號令出於一。治道著於下。而休祥應於上。此乃爲治之大綱。而其曰法 祖宗以定治規者何也。 列聖朝良法美制。孰非殿下可法可師。而惟是 先大王畏天愛民之道。惟在於一極字敷錫之間。文明其化。克配上帝。剛健其德。以紹天功。以爲垂裕我殿下。伏願近法 先大王建極之政。則其於弭天災而定治規。豈不休哉。其曰貽燕謨以固邦本者何也。殿下身敎之方。固不待宮僚之敎誘。而古人有言曰左右正則國本正。然則山林之旌招。講官之設置。其責甚重。其選不輕。而噫彼金斗默。以劇逆之至親。尙在抄選之列。則名以山林之士者。孰肯于于然與之同列哉。伏願亟允斗默削逸之請。俾淸講筵之列。亟下招來之諭。使之昵侍左右。頻開春筵。薰蒸透澈。俾德性漸開。他日聖功之美。發軔于玆。伏願以貽燕之道。迓續天休焉。其曰嚴懲討以靖世變者何也。丙丁以來諸逆接踵。而每於治逆之際。輒施寬典。上下玩愒。苟度時月。以目今推鞫論之。安知非接跡於前後逆哉。遂致陰厲之氣上干天和。有此今日災也。伏願臺啓中諸賊。亟施應行之典。以答天譴焉。何謂其久任官以考庶績也。今之任官。異古之任官。各司文蔭武之臣。但以便文自營。待窠超遷。以爲自得之計。至於卿宰之授官也。亦皆抽東補西。朝拜夕遷。又若銓曹之官。尤是逆旅之過客。朝除銓職。夕除承宣。臺諫之數遞。亦爲難捄之痼弊也。伏願溯前古設官之意。思今日捄弊之道。天官臺閣之職。尤宜愼簡。而方伯守令之有其職者。亦宜嚴其箇滿。公其殿最。不循其文。必核其實焉。何謂其敦學校以正士習也。夫賢館之養士。將以敎之有素。需用於國者也。挽近以來。人心不古。士風漸漓。以今番陞試觀之。爲其師長者。稍加嚴飭。禁其紛亂。則其爲士者及懷怨詈之心。至作駭悖之擧。其流之弊。馴致於仕路之躁進。位著之波蕩。原其本而言之。則主試之臣。亦難免其責。若能一心公正。專事勸課。則可以憚服人心。激勵士風。而自好守靜者。終歸遺珠。鑽穴媒進者。皆得濫竽。內而陞庠旣如此。外而都試復若此。京外士習。莫可收拾。伏願愼簡文學之有藻鑑者。畀以師儒之任。鎭定浮薄。陶成敦朴。則國有得賢之盛。而士有藹吉之譽矣。何謂其用人才以廣賢路也。今之用人。其路太狹。分門割戶。彼此殊塗。較地量閥。高下異級。所取者只是京華暄赫之族。是豈淸朝得賢共理之道哉。伏願惟其才賢。則不問家閥之如何。不次用之。以廣來賢之路也。批以。所陳諸條。言皆切實。予庸嘉之。
정조 10년 · 강
賜大司諫柳焵。司諫李思祚疏批。
정조 10년 · 목
先是。焵以大司諫陳疏。略曰。嗚呼。悠悠萬事。孰有大於節宣聖躬。輔導离明者哉。惟我殿下神用多費於細務。聖念不遺於小事。一有司所行者。多貽九重之憂勤。顧今朝象泮渙。承佐贊襄。實無其人。使至尊獨勞於上。此固群下之罪。而殿下豈不念宗廟 社稷之重。過勞聖躬。至於如此乎。伏願怡神養心。以簡制煩。擧大略小。以爲太平萬世之基焉。猗我邸下。天資岐嶷。當今輔導之方。無過於以身爲敎。遇物則誨。而天氣方沍。調養旣難。美疹時行。愼攝尤急。寢膳衣服之際。必愼其節。俾無過不及之慮焉。嗚呼。此何等時也。變怪百出。亂逆層生。昨秋逆變。實天地剖判後所未有者。而略略治了。草草勘過。故曾未周歲。瑮福之變復起。亂逆之變。無歲不有。而懲討之典。有名無實。臺閣之故紙徒積。而 宗國之隱憂潛滋。伏願特軫果斷之道。三司諸啓。一幷允從。使天討肆行。而世道永靖焉。思祚以司諫陳疏略曰云云。至是。幷批以。所陳悉諭諸批。尾陳事當留意。
정조 10년 · 강
詣 社稷。親行祈穀大祭省牲省器。
정조 10년 · 목
具遠遊冠絳紗袍。乘輿出貳極門。詣仁政殿親押訖。乘輦出敦化門。到鍾街駐駕。命召貢市人等。敎曰。今當歲首。召見爾等。乃所以繼述之意也。許借方寸之地。博詢貢市之弊。貢市堂上。雖或以瑣屑禁止。爾等須各悉陳無隱。貢市人等各陳弊瘼。令廟堂當日內回啓。仍詣 社稷門外。降輦乘輿。詣神門外。降輿入壇上省器訖。復詣省牲位省牲。還御齋室。
정조 10년 · 강
備邊司以貢市人詢瘼諸條回啓。
정조 10년 · 목
備局啓言。卽見貢市人等情願。則兵曹 祭享軍契貢人以爲。元進排外。別進排倍蓰。而及其受價則十居四五。壬寅以後減削未下。恰爲六千餘金。特賜變通云云。壬寅變通時。七百兩移送內局之代。以別役之價充給。則別無可稱之冤。別進排役價未受之說。年前因渠所訴。參量別下。則今又變幻實狀。敢生疊受之計。請令攸司嚴治。以懲奸習。長興庫貢人以爲。近來紙價。不下於一兩三錢。而貢價僅爲八錢。落本頗多。楮注紙一卷加用數。作元貢。從貴上下云云。貢物有元別之異。價本有貴賤之殊。而乃藉一時之加用。反請元貢之增說。請首貢人。令攸司從重科治。尙衣院常獤皮契貢人以爲。進上獤皮六十八令價。五升布八同一疋。四升布六同十四疋。例自咸鏡道上送本院。出給貢人處。精備進排。甲申改詳定時。獤皮進上貢物。姑爲權減。而上來之布則自惠廳捧留。獤皮則以戶曹所在胡獤皮取用矣。十餘年來。戶曹無胡獤皮遺在。故以別貿條常獤皮六十八令。折價錢三百九十四兩零。自戶曹三分磨鍊上下。使之進排。其所落本。極其浩多。依前以北關上送之布。還爲上下云云。貢價之錢布間磨鍊。不無些少利害。故有此呼訴之擧。請令戶惠廳參考前例。商確稟處。連黃毛契貢人以爲。內入小筆三四千柄。每年進上矣。近年以來。年年五六千柄。連爲進上。一柄之價。至於四五錢。而戶曹定式。不過二錢。故落本太多。此後則御用小筆添給價本。先受價事定式。而不然則自戶曹定計士造束云云。黃毛踊貴。貢價些略。稱冤無怪。而流來貢價。決難添給。至於加用之計數卽下。貢價之先期量給。在官無害。於渠有裨。請令地部從長區處。狗皮契貢人以爲。進排水獺皮。只產於東海沿邑。而捉水獺爲業者。輒爲來賣於貢人矣。近來松都燕商輩。預給其價。潛作都庫。以爲潛商之資。此後則潛商居首者。拿致嚴刑。且沿海獵夫等處。出給公文。俾社私獵私賣之弊云云。水獺皮之潛賣。法意至嚴。而邊禁解弛。潛越狼藉。更以此意嚴關灣府。復申令甲。至於獵夫處出給公文。係是無前之事。請置之。紫門監軍契貢人以爲。只受兵曹木三十同。專當大內修繕之役。而每每落本。別役則策立軍丁。每名二錢五分。兵曹上下一錢三分。以此之故。負債甚多。且昨年大內浩大之役。又負四千餘兩。而終未蒙變通之典云云。別役作貢。已爲停當。而擧行節目。姑未成出。已始之事。不可遷就。請令騎曹趁速區劃。鴨島契貢人以爲。繕工監刈取鴨島所產正草薍。每年給付貢人等。諸處進排。而戶曹則編結價從實上下。至於逢授外加進排草物。則一未受價。依他貢例上下云云。加進排草物之願爲受價。匪今斯今。而終未準請者。蓋出於編結之價稍厚。足可爲加進排之推移。而其所呼冤。愈往愈摯者。似或有別般可冤之端。請令地部從長稟處。司圃署外圃貢人以爲。本署劃給田畓三十餘結。以爲各 殿宮菜蔬供上矣。乙未以來。門外負郭田五結六十四卜陳廢。終未蒙給代云云。代土覓給。猝難輕議。請置之。十二床廛市民以爲。弓帒筒箇。若一番作貢。則床廛物種四十餘件。盡爲失利。渙散之境。勢所必至云云。 弓帒筒箇作貢一款。姑未擧論。則先事而過慮。臆料而仰籲。極涉猥屑。退而安業之意。請嚴飭分付。內長木廛市民。自上年都庫進排之國用木物。使渠廛進排。浮費太多。而折價上下。落本夥然。國用木物。依前使都庫進排。而若或不然。則準折上下云云。果如渠等所訴。似不無稱冤之端。請令地部商量稟處。 煙草廛市民以爲。京居李哥兩班及富民李德新。外方折南草。廣貿入京。仍爲亂賣。各別痛禁云云。李哥之怙勢權利。德新之挾富肆慾。不可仍置。請令京兆嚴査勘處。以此微細之事。致煩天聽。狀頭亦令從重科治。帽子廛市民以爲。年前。特蒙無稅帽子劃給之天恩。而實無辦價貿出之道。敢以變通區處之意。昨秋上言。伏蒙矯弊稟處之下敎。而迄未蒙處分云云。前後呼訴。不啻屢次。而許多公貨。覓給無路。則復此煩籲。極涉痛駭。請情願置之。令攸司科治。苧布廛鞋廛馬廛市民等以爲。亂廛熾盛。本廛失業。痛加禁斷云云。請令京兆一從所訴。嚴加禁斷。敎以。兵曹 祭享軍契貢弊事。別役之價。旣云充給。則所訴雖涉猥越。七百兩移送內局之代。果已準數充給乎。此則兵判抄出。登對時稟處。長興庫貢弊事。日前筵席。已以此事有言端。而因戶判之惹生別議。未免中止。元貢之增設。雖非輕議。別貿價本之從貴上下。在所不已。此一款。明日次對。當更詢處之。尙衣院常獤皮貢弊事。度支近無胡獤遺在。此已無麪之不托。況北關上送價布。空置惠廳。名實亦不相副。明日次對。令該堂指一稟處。連黃毛契貢弊事。已料渠輩之稱冤。本貢價之先進排後受價。亦已聞知。而年年元定數外進排。其數極其夥然。且其製樣。比前差大。則不可無從長闊狹。此後加用之數。先期給價。果無妨。而若無劃一定式。畢竟爲弊。至於將無同。每朔御用筆。毋論大中小筆。元定式外加用數爻。一依啓辭紙草紙例。該房承旨監擇捧入。月終都錄啓下。狗皮契貢弊事。年前申飭。不啻截嚴。若有紀綱。豈或如是昌犯。禁物之潛越。比諸違越受敎。猶屬第二件事。若不痛加禁斷。奸竇無以永防。此回啓太沒意味。明日次對。更爲稟處。紫門監契貢弊事。戶曹諉之兵曹。兵曹諉之戶曹。迄今經歲。尙不決給。朝廷擧措。無異街童之迷藏。寧不駭然。當該兵戶曹堂上。從重推考。指一決處。今日內。令該曹草記。鴨島契貢弊事。依草記先令地部査究。仍令該監提調。明日次對稟處。司圃署外圃貢弊事。從後更商無妨。依施。床廛市弊事。姑無作貢之事。則所訴極爲猥越。置之。內長木廛市弊事。依施。煙草廛市弊事。富戶之賭販。固甚痛惡。兩班之權利。尤極無狀。幷令刑曹嚴査痛治後草記。帽子廛市弊事。可謂秦之求無已。更思好道理。如有容措之方。從後稟處。外此苧布等三廛市弊。皆以亂廛爲言。設置京兆。尙不能保存禁戢。致有此呼訴之擧。今日以前。姑置勿問之科。自明日另加痛禁。如或如前泛忽。當該堂上。難免重勘。亦當以時發遣宣傳官。廉探勤慢。別施賞罰。幷以此意嚴飭分付。貢市人陳瘼。間有猥屑之言。亦無大關後弊者。駐輦詢瘼。出於軫恤渠輩之意。何必一一摘發科罪。今番則幷姑分揀。○兵曹啓言。紫門監軍契別役價。以每年木三十同。已於月前磨鍊。添貢節目。則往復戶曹。追後成給。允之。
정조 10년 · 강
雲觀奏日暈兩珥。
정조 10년 · 목
具冕服。乘輿出齋室。入大次。時至。詣 神門外。降輿就版位。禮儀使禮曹判書金履素。請行事。就盥洗位盥手訖。陞自北階。詣 神位前。三上香。行獻幣禮。進幣爵酒官吏曹判書金魯鎭。以幣進。執幣授奠幣爵酒官。吏曹參議李集斗。奠于 神位前。薦俎官戶曹判書趙㻐。及各位奉俎官。以次進饌。行初獻禮。執爵奠爵訖。大祝校理趙濟魯。修撰李勉兢。待敎李崑秀。檢閱尹行任。各就位讀祝。行亞終獻亞獻官領敦寧鄭存謙。終獻官判府事金熤。如禮。遂行飮福禮望燎。禮儀使告禮畢。仍詣 神室門外。俟 神輦至。還奉位版。遂至壇門外。乘輿還齋室。改具遠遊冠絳紗袍。乘輿出 社稷門外。乘輦至仁政門外。降輦乘輿。由建陽門貳極門。仍還宮。
정조 10년 · 강
召見大臣備局堂上下直守令于誠正閣。
정조 10년 · 목
左議政洪樂性啓言。今初八日動駕時。訓鍊大將當爲扈駕。而大將具善復身病添重。勢難進參。在前如此之時。有他大將兼察之例。今番則何以爲之。敎以。御將仍爲代領。本廳留陣則禁將代領。又啓言。守禦使鄭尙淳。總戎使金思穆。江華留守嚴璹。開城留守尹塾。南兵使申應周狀請今春習操。令廟堂稟旨分付矣。守總兩營及兩都操鍊之不行。今已多年。迨此稍稔之時。當爲設行。而海西穡事。雖曰稍遜於他道。亦不至歉荒。則詰戎重政。有不可一向停廢。毋論水陸操合操各操。竝令依例擧行。至於南關則向來北兵營習操。旣有特停之命。一道之內。不可異同。習操及聚點。請竝分付停止。從之。敎曰。春操與秋操有異。方農役民可悶。諸道一體停止。又啓言。今番都政。兩銓之臣。對揚聖意。殫誠擧行。別無疵疣。而吏批則同敦寧望。以作故人末擬。典籍望。以遭制人備擬受點。兵批則都總經歷望中。已移刑曹正郞人。以訓鍊判官前職書入受點。訓判亦爲差出。竟至勿施。做錯之失。在所難免。前吏曹判書趙時俊。兵曹判書徐有隣。請竝推考。從之。又啓言。昨秋下本司上言中司譯院前銜譯官韓廷益等上言以爲。後市使行回還時。以延卜雜物。互市於栅內者。此乃古無今有。而當初延卜之法。自灣府只送空馬。駄運卜物而已。初無他物之挾帶。中間雖有若干雜物冒入之弊。每自朝家嚴加防塞。逮至甲戌。延卜雜物。始定數爻。節行一萬兩。別行五千兩。咨行一千兩。其所買賣。不過關東物件。而十數年來。西商輩詐僞百出。暗藏銀貨於雜卜內。符同燕胡。輸致北京物件於栅內。狼藉交易。其數至於四五萬兩。故雜物則無年不豐。八包則無年不空。延卜雜物入送一款。永爲革罷。以爲支保之地爲辭。蓋此延卜之創行。旣爲該府蕩債之代。又係邊民聊活之資。今不可遽議革罷。而節使與別使俱爲應入之定數啓下節目。不啻嚴明。而法久解弛。夤緣潛越。顧今銀路艱乏。元包殆不成樣。而今於灣商後市。反開潛越之路。則其爲流弊。不可勝言。雖以雜物言之。名曰定式。實則倍蓰。譯舌之失利。不是異事。請此後則延卜雜物。一依元包比例。使書狀官一遵令甲。如有犯者。狀聞嚴斷。先以此意分付灣府。申令曉諭。俾絕作奸犯科之弊。從之。○吏曹判書金魯鎭啓言。西原縣監。今旣陞牧。洪忠道亦當依前以忠淸道還復舊號矣。允之。又啓言。毋論文蔭武。名係朝籍。而身在外邑者。隨其有頉。自各該道修報本曹。已有定式。而近來侍從臣外。全不擧行。故臨政考案。無以知其存沒與有故。未免混擬而做錯。請今後則俾卽績績修報之意。出擧條申飭。允之。○兵曹判書徐有隣啓言。 祭享軍契貢弊。登對時稟處事。命下矣。壬寅年軍契釐正時。臣適待罪本曹。而藥房軍價七百四十兩零。移送本院之後。其代以加定軍價七百三十兩零。稱數充給。則到今呼訴。誠極猥屑。請置之。從之。○戶曹判書趙㻐啓言。各道收租案。歲前磨勘。而過限則道臣論責。載在大典通編。乙巳條諸道案。已盡上來。獨咸鏡道租案。過期不來。請推考該道臣。使之卽速修啓。從之。又啓言。漕轉事目。纔已頒下。而稅穀運納。自有期限。洪忠黃海兩道。則二月內裝發。三月初十日內上納。載在大典通編。至於畿邑。本無定限。蓋以解凍卽納之故。而近來外邑慢不董督。一任稽滯。誠極駭然。況今本曹米儲垂乏。不可不預先申飭。京畿稅穀。則必於二月內。三月前使之畢納。洪忠黃海兩道。亦於法典定限三月初旬之前。趁卽運納。而如或愆期。當該守令。依法典草記論罪。斷不饒貸。請以此意出擧條嚴飭。從之。又啓言。昨因長木廛人之號籲。有令臣曺稟處之命。都庫木物。間或乏絕。則取用於廛人。從市直給價。匪今斯今。其他進排物種之貿用於市民者。比比有之。而擧皆從市直給價。元無依貢價準折上下之例。則今此所訴。大關後弊。請置之。從之。○宣惠廳堂上徐有隣趙時俊啓言。尙衣院常獤皮貢弊事。明日次對。指一稟處命下矣。常獤皮外貢革罷。在於甲申改詳定時。伊後北關布之來納均廳者。其數果如貢人等所告。而以此上納之布。移作尙衣院雉羽紅花羊毛等新貢。所餘極甚些略。雖欲復舊。猝難變通。勢將依前仍付戶曹矣。允之。○有司堂上金華鎭徐有隣趙時俊啓言。狗皮契貢弊事回啓。明日次對。更爲稟處。命下矣。禁物潛賣。隨輕重各有當律。而近來灣商松商。互相符同。許多皮物。恣意潛越。水獺皮卽禁條中一種。而守邊之臣。視若尋常。國綱解弛。良足寒心。此後則一依法典。申明禁條。使松灣兩商明知其不可犯。而如有犯者。一一摘發。依律嚴繩。不察之邊臣。隨現重勘之意。幷爲嚴飭分付松留西伯及灣尹。允之。○繕工提調李文源啓言。鴨島契貢人。雖爲稱冤。當初許給全一島草薍。使之無限取用。則量度一年進排。當爲刈薍。而今以加用稱冤者。似不成說。臣待罪本監屬耳。未詳裏面。請下詢戶判。予曰。戶判之意何如。㻐曰。草飛乃編結一駄之價米爲三斗。中間添給一斗五升。此已優厚。而前則草薍二同爲一駄。中間許令以三同爲一駄而會減。故草薍之加用。專由於此。名雖加用。而加用則編結之價。隨而加給。故於渠輩。反有利益。今此稱冤。不知曲折。而驟聞加用二字。則宜若有稱冤之端。而其實則不然。請置之。允之。
정조 10년 · 강
命除初八日動駕侍衛着甲冑。
정조 10년 · 목
因兵曹侍衛節目。敎以。着甲冑。今番則除之。 義烈宮歷臨時道路。依昨年例磨鍊。○因兵曹　義烈宮歷臨時節目。敎以。先詣 毓祥宮展拜。道路更爲磨鍊。
정조 10년 · 강
命推考兵曹判書該營大將。
정조 10년 · 목
兵曹啓言。作門內馬匹攔入。當該官員。拿問處之。該屛門牌將。嚴棍懲勵。該營大將。從重推考。敎以。卿與該營大將。一竝從重推考。後廂領率首將官。過齋後令該大將決棍汰去。以懲日後。
정조 10년 · 강
執義金履鏞上疏。賜批。
정조 10년 · 목
疏略曰。元朝卽一歲更始之辰也。陰陽薄蝕。尤是變之大者。人君因天警而修厥德。至於轉災爲祥。則是災之有益於人君大矣。伏願殿下繼自今。劃然改圖。立志益固。號令之際。其必曰此心誠乎否乎。施措之間。其必曰此心公乎否乎。以是而恤民隱焉。以是而振朝綱焉。則今日薄蝕之變。不足以爲災也。廷臣之遇災進戒者。必以討逆不嚴。爲召災之一端。此誠理到之論也。至於乍允臺請而旋施未勘。威制有司而不待公議。豈但擧措之乖當。在人君誠敬之道。不宜如是。伏願亟從諸臣之請。以答天譴焉。批以。悉諭諸批。勿辭察職。
정조 10년 · 강
副修撰申耆上疏還給。
정조 10년 · 목
敎曰。朝筵已有下敎。一則嘗試之意。一則不誠甚矣。自承筵敎。大臣猶不敢容說。況堂疏乎。此疏還給。此後此等疏章。更勿捧入。
정조 10년 · 강
遣承旨奉審受香所。吏郞摘奸諸執事淸齋與否。
정조 10년 · 강
以鶴林君焴爲都總管。具明謙元厚鎭爲副總管。前望也。
정조 10년 · 강
命敍卿宰罷散人。
정조 10년 · 강
遣承旨馳詣 宗廟　永寧殿。奉審摘奸。
정조 10년 · 목
前參判鄭枋加嘉義。年八十。例加也。幼學李徵大加通政。侍從臣李鼎運父。年七十。
정조 10년 · 강
命擊錚人除刑推。今日捧供。
정조 10년 · 목
刑曹啓言。再昨日動駕時衛外擊錚人。所當捧供。而以 大祭齋戒。不得開坐。敎以。除刑推。今日捧供。又啓言。平山居閔召史擊錚於衛外。故取考諺書原情。則以爲其夫李次望流落鄕曲。而洞內趙匡辰之六寸匡善妻朴女身死。其父來問委折。匡辰兄弟怯於恐喝。以其五寸叔母崔女有累行。朴女因此致死之意。書給不忘記。蓋朴女殺變。崔女累行。皆是匡辰之所爲。而急於自脫。指嗾兒婢。以渠夫次望往來崔女家之說。誣陷納招。至使渠夫屢受刑訊。伏乞明査。俾得生路云矣。此獄昨年冬。因本道査啓。自臣曺覆啓。而姑未判下。今此閔女之徑先煩籲。極涉無嚴。請原情內辭緣勿施。敎曰。雖曰四件內事。査啓姑未判下。獄情亦未究竟。焉敢如是呼籲。所當嚴刑定配。事關爲夫。今番十分參恕。亦不可白放。今日內別定驛子。押令下送本地方。
정조 10년 · 강
以鄭東浚爲承旨。前望也。
정조 10년 · 강
詣 太廟　永禧殿　毓祥宮　延祜宮　義烈宮　景慕宮。行展拜禮。
정조 10년 · 목
具翼善冠袞龍袍。時至乘輿由貳極門。至仁政門外。降輿乘輦。至 太廟門外。降輦乘輿。入齋室。改具冕服。詣 廟內展謁。奉審 第十一室册寶。引接都提調提調及戶禮判。詣 永寧殿展謁。奉審第九室寶盝。還入齋室。具翼善冠袞龍袍。乘輿至太廟門內。敎曰。夜行 大享。而 廟中內外庭。無不淨掃。其他擧行。俱甚整齊。以至 册寶奉審。笏記各有規度。極爲可嘉。 廟司各上弦弓一張賜給。守僕等令該曹米布施賞。出 太廟門。降輿乘輦出洞口。駐輦道上。命兵曹判書徐有隣記過。敎曰。訓鍊大將具善復身居元戎之任。再當歲初動駕。皆以他營將臣代領。年雖老病雖篤。獨不念護駕義重乎。日前經宿動駕也。昏夜衛內。人馬攔入。不之禁焉。此已寒心。今日動駕。前期申飭。果何如。而自紅馬木作門。伊後諸處。喧聒愈甚。以至各牽所騎。突入衛內。近來朝廷。雖無紀綱。營門師律。又如是解弛。此無他。爲該將臣者。怠於久叨。全不戢察之致。一時代行將臣。何必過加責備。一則訓將之不職。二則訓將之不職。訓鍊大將具善復。亟施不敍之典。兩處後廂千總把總挾輦將官。幷汰去。雖曰兼察。亦不可全然無警。訓鍊兼大將李柱國推考。又敎曰。御營大將李柱國。訓鍊大將兼察。仍爲兼佩。牌招聽傳敎。至 永禧殿門外。降輦乘輿。入齋室。改具冕服。詣 殿內。展謁奉審如儀。還入齋室。具翼善冠袞龍袍。乘輿出門外。降輿乘輦。至 毓祥宮門外。降輦乘輿入齋室。詣 廟內。行展拜禮如儀。詣 奉安閣。展奉 影幀奉審。還入齋室。仍乘輿詣 延祜宮。行展拜禮如儀。入齋室。仍乘輿出門外。降輿乘輦。至 義烈宮門外。降輦乘輿入齋室。詣 廟內。行酌獻禮如儀。執禮檢校待敎尹行任。執尊應敎李敬一。大祝校理趙濟魯。敎曰。 本宮親行酌獻。以封爵周甲之年也。豈無示意之擧。本家人近無霑祿者。依崔東岳例。令該曹相當職收用。又敎曰。奉安閣影幀奉審時事知守僕。 義烈宮酌獻禮時事知守僕。令該曹考例施賞。又敎曰。自 景慕宮還宮時路由館峴。以此分付。百官 宮洞口。柢迎後退去。乘輿出門外。降輿乘輦。由司宰監前路。過 彰義宮。命都承旨奉審 宮內以來。至 景慕宮門外。降輦乘輿。入齋室。改具冕服。詣 廟內。行展拜禮如儀。還入齋室。具翼善冠袞龍袍。乘輿出門外。降輿乘輦。至館峴路。太學諸生。祗迎路次。命明日設行人日製。弘文提學。待明朝牌招。由弘化門至明政門外。降輦乘輿。入貳極門還內。
정조 10년 · 강
以申耆爲吏曹佐郞。李勉兢爲正郞。前望也。
정조 10년 · 강
特補吏曹正郞李勉兢爲嗭洞權管。佐郞申耆爲乫軒洞權管。
정조 10년 · 목
敎曰。渠輩名以銓郞。則與三司自別。而旣無情勢。且已差 祭。如是而獨不肅謝。有若處義者然。至於申耆。今日陪班。無端不參。尤極駭然。以肅拜事申飭之後。夜近四鼓。尙不停當。雖無渠輩。豈乏銓郞。渠輩所爲。萬萬駭痛。吏曹郞廳申耆。乫軒洞權管除授。郞廳李勉兢。嗭洞權管除授。此輩元無肅謝之例。待城門開下送。赴任日子。令帥臣狀聞。萬一逗留道路。當於卽其本地方渭原定配。時任權管。俱是畿營楊州等久勤。何必遞付京職。幷仍本役事。分付該道。
정조 10년 · 목
以儒道爲策題。命弘文提學李命植。同副承旨李家煥。詣泮宮試取以來。進士李毅采三下居首。命直赴會試。之次進士尹㴠給一分。之次生員黃仁壽李基慶李運行等。施賞有差。
정조 10년 · 강
左副承旨趙興鎭以母病上疏徑出。踏啓字。
정조 10년 · 강
遞承旨金尙集安聖彬趙興鎭。以沈豊之李文源李祖承代之。
정조 10년 · 강
遞刑曹參判李秉模。
정조 10년 · 강
遞在外及未肅拜臺諫。
정조 10년 · 목
敎曰。朝參在再明。署經亦不備員云。在外及未肅拜兩司竝許遞。政官待明朝牌招開政。以在京無故人。各別擇差。待下批。牌招備員署經。○敎曰。臺諫守令。有未署經人云。政官牌招開政。兩司未差之代。以在京無故人差出。待下批。牌招署經。
정조 10년 · 목
以李崇祜爲大司憲。姜彝爲司諫。李殷模爲掌令。李泰賢李載徽爲持平。申禹相爲獻納。曺允大爲副校理。姜彝正爲修撰。趙弘鎭爲兼司書。
정조 10년 · 강
命年過百歲人。歲饌加給。
정조 10년 · 목
京畿監司徐有防以歲饌啓本啓。敎以。廣州前同知崔六加樂伊。永平故同知朴鑽妻安氏。砥平前同知安錫宅等。年過百歲。歲饌加給事回諭。
정조 10년 · 목
刑曹啓言。擊錚人洪州良人趙聖起取招。以爲外曾祖母頓今。卽故幼學李春慶世傳婢也。康熙三十五年丙子。春慶放賣頓今所生得梅永梅及得梅所生婢眞伊合三口於良人李龍處。李龍之子碩才喪妻。以得梅爲後妻。生子順同。永梅作夫於林奉化宅奴喸音金。生婢介德。卽矣身之母也。順同主戶以來。以介德爲其姨從。拔去戶口。久已從良。矣身與順同。以親戚相從。不意癸卯年。德山尹姓兩班。多率豪奴。突入大喝。促其出現花名。以爲介德身。買得於林奉化宅。以壬寅買得樣。新成文券。矣身以爲。庚子身死之人。壬寅買得。萬萬奇怪云。則直加刑板。限死打臀。介德雖是空閑無主之人。奴良妻辛亥設限。將近六十年。以此爲言。已違法令。況介德自其祖母。已自有主。康熙丙子以前上典。則李春慶也。丙子以後上典。則李龍之父子也。林奉化宅。只是外祖母之夫上典。何得成文放賣乎。必是尹姓自意造成。營邑前後題語。非不嚴截。而終不敢痛抑豪强。爾推我諉。東延西拖。纔呈一狀。則尹姓便加百笞。一支皆患杖瘡。丙子掌隸院斜出及李碩才二式年戶口尙在。可以明證云云。請上裁。敎以。壓良之禁。不啻至嚴。觀此原情內所訴。其條陳之說。無不近理。族泒旣如此。事狀又如許。則所謂尹姓人之所爲。一則武斷鄕曲。一則虐害平民。此而尋常看過。唉彼無告。何以聊生。卽此之外。此一款。 先朝飭禁。至爲嚴截。若不明覈痛治。則大非仰述之道。此意分付該道伯。尹哥身捉囚營獄。各別嚴査狀聞。無若前日査啓之漫漶。亦無若今日刑判之瞞弄事。一體行會。又啓言。擊錚人沔川童蒙趙大成取招。以爲去年以十五歲童子。遭父喪將待秋葬於祖母墓下矣。本邑衙吏劉濟兼。偸葬其父於矣身祖母墳十步內。訟於本官。以掘移次優限矣。濟兼平土其偸葬之墳。僞作掘移之狀。植立數柱。如上樑成造之狀。以爲明年造宅入居爲計。雖汝祖山。人家百步之內。法有禁葬。汝不可葬父云。而恐喝侵辱。使不得接迹官門。母子相携。呼泣道路云。請上裁。敎以。議處。又啓言。因市民弊瘼。嚴査痛治事命下矣。京居幼學李熙穆。訓局軍士李德信捉來。與廛人査問。則李德信以爲。以旅客主人爲業。而昨冬西關之人。持來折草三隻。爲廛人之所捉云。李熙穆以爲。江東人金處達來住廊底。所持來西草。公然見捉於廛人云。故送人推給云。金處達以爲。別試觀光次。歲前上來。而爲留京盤纏。西草若干斤持來。廛人稱以亂廛奪去。言于李熙穆。艱辛推來云。廛人等以爲。金處達西草見捉。而李熙穆送人奪去。其私賣。初無執贓之事云矣。李德信都庫專利。素有名稱。嚴刑一次。樂安郡定配。金處達以亂賣罪。決杖八十。李熙穆以不應爲罪。笞四十放送。敎以。過五日後。論理草記。又以鄭光夏免賤啓目啓。敎以。渠以掖屬隨行之人。伊後有罪除汰。則焉敢以此等事煩聞。厥漢所當嚴治。特以時本役之異於他役。十分參酌。此啓目勿施。似無妨。近來視特敎。無異弄談。尋常回啓之事。猶且必欲較摰。況此等拘於顏私之事乎。從違間。從便處之亦好。此意判堂知之。判堂體重。豈可以似此微事論罪。而十年前事。今日請令頉案。莫非曺吏符同作俑之致。該掌吏不可不嚴治。待明朝擧行後草記。○敎曰。均是傳敎罪人。而亞堂擧行之官屬則載錄於囚徒。判堂擧行之班名人則不爲捉囚。寧有如許紀綱。似此微事。成命之下。過五日不回啓。瞞弄已極矣。竝擧囚禁而拔之。擅便亦甚矣。渠輩雖曰秩卑。身居監獄之官。宜知法律之不可低昂。而以堂上分付。寧被越法之罪。難拂判堂之言。囚徒以白文書納。渠輩所爲。極爲痛駭。典獄官員等。一幷先汰後拿。未囚人等。依例囚禁。待回啓判下。決處爲好。令判堂知悉。
정조 10년 · 강
設式年監試覆試。一所試官李在簡閔鍾顯金載人安廷玹韓光植。二所試官趙㻐李秉模趙鼎鎭鄭大容柳耕。
정조 10년 · 강
命承文院公事堂上。越俸一等。
정조 10년 · 목
敎曰。今又取見承文院草記。永付司果事。終涉疑晦。永付窠。雖在元額十窠之內。而旣因　先朝特敎。除出一窠。屬之永付司果。則無異於盡員之永付。何論額內額外。所當具由措辭。以待處分。而不此之爲。直請移付。又以吏讀。雜用於草記者。大欠照檢。公事堂上。越俸一等。永付司果。則以寫字官李胤彬差定。此人曾在　先朝。多有效勞之事。以此知悉。胤彬如已永付。以寫字官李挺馝差定。此亦酬勞之意也。
정조 10년 · 목
昨日三司兩司及府院前啓。竝賜例批。而李魯春事。批以。當於入侍時。下敎矣。政院不卽頒布。故敎曰。昨因試望點下。雖未及提敎。而承宣亦不警咳。臺批經宿頒布。事未前聞。昨日坐直承旨。一竝遞差。推考房承旨。撤鞫後捧傳旨。
정조 10년 · 강
以李亨逵徐鼎修爲承旨。前望也。
정조 10년 · 강
命抄啓文臣李儒修。付軍職。
정조 10년 · 목
敎曰。抄啓文臣李儒修。聞已闋服。令該曹。口傳付軍職。仍令本閣。斯速上來事下諭。
정조 10년 · 강
命捧時囚李德鉉李宗烈等供。
정조 10년 · 목
鞫事今幾收殺。故命於今日捧供。義禁府啓言。假注書李德鉉。事變假注書李宗烈。許多擧條。不卽修納罪。各笞五十收贖。解見任別敍。私罪。敎以。付過放送。又敎曰。時囚罪人李集斗放。
정조 10년 · 강
咸鏡監司李★(土+甲)。上疏乞遞。賜批。
정조 10년 · 목
批以。所請依施。仍敎曰。北伯辭疏。已許施。其代今日議薦擇擬之意言于廟堂
정조 10년 · 강
設推鞫。 委官徐命善洪樂性。判義禁李命植。 知義禁鄭民始趙時俊。同義禁尹蓍東。承每洪仁浩。大司憲吳載純。大司諫鄭存中。問事郞廳趙弘鎭曺允大成種仁洪義浩金啓洛沈晉賢李翼晉徐美修趙濟魯。刑房都事兪漢絅呂晙永。文書都事趙應鎭李學永。
정조 10년 · 목
鞫宋迪中。迪中供。甲山有李龍範者。稱以迎神將祭。誑誘愚民。騙取財物。矣身廉探捉得。周牢嚴問。則龍範本非甲山土着之人。乃是自他流入者。而所謂迎神之祭。殺牛設旗。托以療病之術云。故矣身初報營門。且與監司面議於巡到時。更爲究覈。則龍範稱以學得此術於利城李把總稱號者。而其祝辭。有曰李氏坤命。且有男則乾命。女則坤命等說矣。其後監司春巡到北靑時。有加刑放送之分付。故果卽決杖放送。初無受賂故放之事矣。徒黨列錄册子。初無現捉者。且記其祝辭。有白頭山將軍云云。迪中與弼謨面質。弼謨。向迪中曰。汝豈不捉得李龍範。而祝辭中。有人頭將軍之說。又有如此如此卽前八字凶言之說。則汝旣目見。而何故捧賂放送乎。當初龍範之被捉也。汝之座首。旣捉其册子。瞞汝不納。且其祝辭旣已捉得。則八字凶言。汝豈不知乎。吾則得聞於吾叔。而捧賂故放之說。甲山之人。無不聞知。汝豈可終始隱諱乎。迪中曰。若與龍範面質。則吾當詳卞云云。德夏供。大逆遲晚誠爲至冤。而惟願速死於杖下云云。漢敬泰守昌順仁宅供。竝如前。鞫朴必賢。必賢供。矣身本名文顯。初非弼[必:I-PERSON]賢德夏雖是矣身妻娚。而年來久不相見。渠必錯對矣身之名矣。弼謨則果以能文。見稱於鄕中矣。龍範被捉於甲山事。矣身泛聽傳聞之說而已云云。必賢與德夏面質。德夏向必賢曰。汝於昨年觀都試時。豈不改名必賢乎。必賢曰。吾名自是文顯。豈因都試而改名乎。親騎衛錄中。亦以文顯見錄。汝何爲此孟浪之言乎。德夏曰。吾果錯對云云。鞫廳議啓。必賢恃其年老。佯若耳聾。問目辭緣。一向發明。竝與改名必賢事。而牢諱。請加刑。敎曰。若非眞箇必賢。則七十垂死之人。輕加訊問。不無徑斃之慮。又或非假伊眞。旣捉旋放。則大軸出處。於何鉤得。獄情有難遙度。惟在按獄之臣猜得。於面稽言聽之際。姑不加刑。如有可問之端緖。姑先施威推覈可也。光秀載質供。如前。鞫廳議啓。迪中自見凶書。潛受賂物一款。縷縷發明。顯有吞吐之狀。請加刑。敎曰。爲先施威。期於得情。 迪中再供。所謂祝辭。乃是諺文。其中所言。不過乾命坤命等。度厄之事而已矣。甲山鄕所鄭福興之女。卽矣身所眄之妓。而福興謂矣身曰。此獄旣無顯然執贜。牢囚諸漢。今已多月。一向延拖。不無騷動民心之慮。宜速決放云。故矣身旣與巡使。相議決放之際。適聞福興之言。雖卽放送。然渠輩豈可行賂於福興。而圖緩獄事乎云云。 昌京效忠供。如前。鞫廳議啓。前囚罪人。依下敎。直爲加刑。敎曰。曠日閱月。究竟無期。此甚可悶。今則當捕者已捕。當問者已問。就此區別收殺之外。更不必持久不決。卿等依此知悉。今日內。期於收殺。而用法與酌處間。分等議啓。又敎曰。俄下議啓批答。以今日內收殺爲敎。則卿等猶未諦聽。而若是伈泄乎。斯速了當。無或延拕。鞫廳議啓。無或延拕之命。豈敢不奉承。而德夏終始抵賴。限死不服。惟當直加嚴訊。期於得情。敎曰。欲待德夏之輸款。仍至徑斃。不惟不能取服。亦無以明正典刑。豈有如許獄體乎。速捧遲脫。斷不可已。諸囚之正刑及酌處。不可無預加商度。卿等具意見。分等議啓。又敎曰。德夏漢敬泰守。一傡斯速捧結案以啓。
정조 10년 · 목
放忠供。如前。仍物故。鞫廳議啓。罪人光秀。德夏凶書傳授之際。在傍參見。罪人仁宅。 漢敬囊中露出之時。路上目見。至以何樣書札某家傳送之事。與泰守漢敬輩。爛熳酬酢之狀。兩罪人。亦俱輸款。則此實無異於同情。罪人文穆。凶書製給之事。雖已脫空。居士陰凶之謀。無不聞知。徒黨過萬之稱說。將擧大事之凶言。渠旣得聽。愸置不告者。已難免知情之律。而又況林慶華宋載垕。手寫凶書之狀。丁寧指告。竟歸落空。又自有誣引之罪。以此以彼。三尺難貸。此三罪人。以此捧結案。而北俗蠢頑。不辨逆順之分。且以今番事言之。三甲人心。漸有★(言+走)誤之慮。逆孼定配。遍滿兩境。尤宜有大警動之擧。竝下送本土。聚會民人。仍施典刑。以示懲畏。罪人昌順。居士輩凶謀秘計。無不參聞。而至以擧大事衆過萬之說。說及文穆。罪人載質。本以狗鼠之蹤。行止極其殊常。而留接於德夏之家。德夏疑懼之狀。乃因學徒而得聞。半夜逃避之行。難掩參涉之蹤跡。如此不逞之徒。難容偃息。此兩罪人。下送本道。限死刑訊。罪人林慶華宋載垕。始因文穆之招。致有對質之擧。雖無可執之證。亦多可疑之跡。罪人李昌京。居士往來之時。旣不目見而相親。文穆酬酢之言。不過塗聽而傳及。此三罪人。不無一分容貸之道。而惟輕之典。自下不敢仰請。罪人朴必賢。昨秋都試。以文顯應赴之狀。親騎衛作隊。昭然載在云。及其面質也。德夏所謂改名之說。雖未眞的。而不但渠爲德夏之妹夫。屢次變名。極其閃倏。其名之爲文爲必。決難一從渠言而取信。不可全釋。 宋迪中禹弼謨。施威嚴問。終未歸一。此兩罪人。則待禹聖夏李龍範等就拿。可以鉤覈決處。臣等愚見如此。敎曰。此獄根柢。惟在德夏。而德夏旣已物故。泰守漢敬。亦皆結案取服。效忠杖斃。到今別無更覈之處。宜卽分等酌決。議啓論列。大體俱有意見。竝依此施行。下送三囚。別定都事。卽爲押送。待新伯到任。自可擧行。依此分付。文載質亦爲下送本道。加刑島配。李昌順濟州牧爲奴。林慶華宋載垕。別無可問之端。特放。李昌京減死島配。朴必賢名字差爽。豈可以德夏之妹夫。勒加勘律。亦爲特放。放送諸囚處。一一曉諭以逆順之分。俾作無故之平民。效忠支屬。令刑曹。査出捉來嚴囚草記。弼謨不可徑放。龍範捉來後。當自捕廳究問。而鞫囚例不得還送捕廳。此甚掣肘。然渠是德夏支屬。則自在坐配之科。出付刑曹。姑爲嚴囚。刑曹在囚中宋斗一。捕廳囚命福。令刑曹。嚴刑二次爲奴。刑曹囚洪達洙。前犯雖宥。後累難貰。令該曹。嚴刑一次島配。雪銀同伊爲奴。魯於仁老味捕廳囚鄭同伊。亦令刑曹。嚴刑一次放送。韓弼明等。別無可問之端。曉諭白放。韓赫蹤跡殊常。移送秋曹決處。鞫囚宋迪中。渠以無他隱情。極口發明。本事亦不無差爽之端。而龍範輩所爲。旣如是妖誕。則毋論凶計之虛實。豈可徑先放送。卽此一節。萬萬無狀。前後所犯。俱係不輕。嚴刑一次。姑爲還發配所。推鞫停罷。○罪人泰守年四十六結案。以爲。根脚。則父水行故。父矣父名不知故。母金召史故。毋矣父名不知故。父母胎生於全羅道順天府古突山。隨父母長養漏籍。居生於平安道順安縣法興寺。行凶節次。入往三水地。與同行居士仁宅光秀等。爲本邑座首禹德夏所邀去。則德夏招入房內。共坐於竹器懸架之下。密授一封書。仍又潛囑曰。此書必須緊藏善傳也。其書卽凶書。題目絕悖。辭語窮凶。俱是岡測不道之說。而一從德夏之言。受置懷中之際。乃爲光秀之所傍見。而同伴中漢敬。義結兄弟。故托以謫居李生之書。要傳順安韓哥之家。潛藏於漢敬囊中。竹到端川。爲夜巡所捉。竟至現發。則官庭搜檢之時。凶憯情節。盡爲綻露。謀逆同參。的實遲晩。當日堂古介。不待時凌遲處死。罪人漢敬年三十三結案以爲。根脚。則父桂五生存。父矣父斗三故。母李召史生存。母矣父太奉故。父母胎生於平安道安州牧新院面興慈庵。隨父母長養漏籍。居生於順安縣法興寺。行凶節次。囊中現捉凶書。題目絕悖。辭語窮凶。俱是罔測不道之說。凡在人類。雖極愚蠢。豈忍近諸身邊。而一從泰守之言。將爲轉傳之計。潛相授受。襲而深藏。行到端川。見捉夜巡綻露。於官庭搜驗之際。凶憯情節。已盡昭著。謀逆同參。的實遲晩。當日不待時。堂古介凌遲處死。○刑曹啓言。罪人弼謨。具枷杻嚴囚。宋斗一南海縣。命卜[福:I-PERSON]巨濟府。竝爲奴。洪達洙智島定配。雪銀同伊興陽縣爲奴。魯於仁老味鄭同伊放送。韓赫擲占與北道往來之狀。嚴刑鉤問。則以能解斷時占爲言。且於癸卯春。往來永興府納招。與弼謨對質。弼謨孰視曰。汝是韓必賢也。互相爭辨。終未歸一。姑待捕廳推覈之出場。以爲決處。敎曰。命卜[福:I-PERSON]黑山島爲奴。發配諸囚。嚴飭畿營及各該道臣。待發配時。別定將卒。星火押送。到配後。若不別般嚴戢。當該地方守令及邊將。道臣廉問狀聞重勘事。一體分付。又啓言。罪人效忠支屬。移文京兆。問於效忠之家直。則生父生同生。居在海南縣。養子李福奎。居在燕歧縣。養子金福起。居在永平縣。而今方下往海南云。發闢各該道。竝執捉上送。而效忠家直行伊子婦明任及阿只。俱在京中。故捉來嚴囚。敎曰。家直等爲婢。○義禁府啓言。罪人仁宅文穆光秀。別定都事。押送于咸鏡監營。文載質。發遣府羅將。押送于咸鏡監營。李昌順濟州牧爲奴。 李昌京金甲島島配。宋迪中嚴刑一次。泗川縣還發配所。弼謨出付刑曹。林景華宋載垕朴弼[必:I-PERSON]賢等。竝放送。敎曰。沿路別定將卒押送。及到配後嚴加防戢等事。卿等取見刑曹草記批旨。申飭各該道臣處。都事及羅將下去時。沿路萬一作弊。當廉問重繩。亦自本道各別禁飭之意。卽爲行會。又啓言。謀逆同參罪人漢敬泰守。旣已承服正刑。令漢城府及各該道。應坐人査報後。依律擧行。而籍沒家產。破家瀦澤。降邑號。罷守令等事。請令各該司。奉承傳擧行。久之。○左右捕廳啓言。罪人鄭同伊金命福韓赫。移送秋曹。罪人韓弼明韓惇韓應鉉韓重鉉李宗儒李宗祿李宗祺金觀淨等。放送。
정조 10년 · 강
副修撰金履翼。疏論按獄之失。賜批。
정조 10년 · 목
疏略曰。國家不幸。兇逆層生。而豈有如今日治獄之始得明白之贜。竟歸漫漶之科者耶。所謂治之誅之者。不過德夏泰守漢敬等數賊而止。此豈北路遐陬一二鋤棘輩。所可獨辦者。而如是勘斷。如是收殺耶。聖念雖軫於騷擾。而爲委官獄官者。所當明着眼目。以鉤覈爲期。而爭難無聞。擧行太遽。獄體之乖損。今無餘地。治獄如此。將焉用彼王府哉。委官事。誠不勝慨然。而其餘按獄諸臣。幷施削黜之典。俾知警畏之方。斷不可已也。兩司之許赴鞫坐。蓋出於隨事糾正之意。而側聽半日。尙無一言。今之臺閣。尙可謂有其人耶。參鞫諸臺。亦命譴削宜矣。批以。獄體之顚倒。槪因徑弊階絕。豈必按獄不審。爾何侵斥委官至此。獄官事不久。參鞫兩司事過矣。
정조 10년 · 강
大司憲吳載純。大司諫鄭存中。聯箚論按獄之失。賜批。
정조 10년 · 목
箚略曰。今番獄事。亘古今。所未有之逆變也。絕悖凶言。至謄紙筆。自相傳授。顧其陰慘之說。煽動之計。有非鄕曲愚蠢之輩。所可獨辦。德夏關係最緊。而忍杖徑弊。諸囚未及鉤實。而分等酌處。獄情疏虞。輿情憤惋。噫彼按獄之地。苟得盤覈之宜。則豈至於未究竟之歸哉。伏乞亟寢諸罪人的處之命。更加嚴鞫。期於得情。而前後金吾之臣。亟施譴罷之典。乃若揆地。則體國之誠固宜自別。而按獄之失。亦所難免。臣等重爲之慨惜也。臣等亦參鞫之人也。自顧溺職。惟重勘是俟焉。批以。前後金吾諸臣事。以獄體言之。無論盡意不盡意。按獄之臣。難免不能盡其職之責。卿等所請律名。異於堂疏。何必靳持。依施。至於委官。以平日體國之誠。寧或歇後。蓋因德夏凶頑。抵死扺賴也。然卿等之言。固知出於守經。委官亦必不以爲過矣。卿等旣遭譴削之斥。勢難仍冒。本職竝許遞。
정조 10년 · 강
修撰朴基正。副修撰金履翼。聯箚論按獄之失。賜批。
정조 10년 · 목
箚略曰。今番鞫獄。端緖已綻。窩窟根柢。庶幾打破。而畢竟所按問而所勘斷者。不過遐陬數三漢而已。今其凶書也逆節也。果是遐陬數三漢所可獨辦者耶。若使古之體國者當之。則決不當若是泄泄。而始旣不能極意明覈。終亦不免率爾收殺。分等議啓。無難擧行。如此獄體。前所罕聞。德夏雖已徑弊。弼謨自在。泰敬雖已正法。徒黨尙存。凶書逆節之窩窟根柢。亦自有可覈可鉤之路。而急於究龍。遽然酌處。則輿憤何以少洩。王章何以獲伸乎。伏乞亟允按獄諸臣削黜之請。以嚴國體。特寢諸罪人酌處之命。仍令王府。更爲設鞫。期於窮覈。批以。雖請按獄諸臣之削黜。語多侵及委官。不已過乎。酌處諸囚。蓋因盤覈證絕。豈必更爲設鞫乎。
정조 10년 · 강
時原任大臣胥命。遣承旨史官敦諭。
정조 10년 · 목
政院啓言。左議政洪樂性。以罪戾至重。公議迭發。走伏金吾門外。恭俟鈇銊之誅。仍納命召。敎曰。勿待命事。遣史官傳諭。仍傳命召。又以判府事徐命善李福源金熤胥命啓。敎曰。原任旣與委官有間。堂疏臺箚。只言按獄之失。卿等之如是處義。豈不萬萬過中。安心勿待命。卽爲還第事。遣入侍史官傅諭。還第與否知來。又以領敦寧鄭存謙胥命啓。敎曰。卿則連因特敎。初不參鞫。如是引義。萬萬過當。聞卿還第然後。始當就寢。勿待命。卽爲還次事。遣承旨傅諭。還第與否。卽爲知入。又以左議政洪樂性更爲胥命啓。敎曰。當局者迷。何必過引。勿待命事。遣史官傳諭。仍傳命召。又以判府事徐命善李福源金熤更爲胥命啓。敎曰。今聞史官回奏之言。卿等更欲待命云。何不體予慇懃之諭乎。連日失睡。氣甚疲憊。又因卿等胥命之擧。將未免徹夜酬應。卿等聞當卽爲還第。更不多誥。安心勿待命事。遣入侍史官傅諭。
정조 10년 · 강
慶尙監司狀罷星州牧使尹勉遠。
정조 10년 · 목
勉遠差春等藥材進上差使員。謂有身病。終不馳進。仍呈辭狀。該道伯罷黜。敎曰。本牧物衆地大。近爲弊邑。以有聲績人。各別擇差。
정조 10년 · 목
以李夔權欕李敬一爲承旨。宋民載爲副校理。閔鍾顯爲同經筵。鄭華淳爲星州牧使。金履鍷爲南原府使。李是銓爲稷山縣監。